               EUROOPAN KOMISSIO
            Bryssel 18.9.2020
            COM(2020) 566 final
            2020/0257(NLE)
            Ehdotus
            NEUVOSTON PÄÄTÖS
            linja-autoilla harjoitettavasta satunnaisesta kansainvälisestä matkustajaliikenteestä tehtyyn sopimukseen (Interbus-sopimus) liitettävän linja-autoilla harjoitettavaa säännöllistä kansainvälistä matkustajaliikennettä ja säännöllistä kansainvälistä erityismatkustajaliikennettä koskevan pöytäkirjan allekirjoittamisesta Euroopan unionin puolesta

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

                  Linja-autoilla harjoitettavaa satunnaista kansainvälistä matkustajaliikennettä koskeva sopimus (Interbus-sopimus)(
                     1
                  ) tuli voimaan 1. tammikuuta 2003. Sopimusta on tämän jälkeen päivitetty sopimuksen 23 artiklalla perustetun sekakomitean päätöksellä N:o 1/2011(
                     2
                  ) teknisen ja oikeudellisen kehityksen huomioon ottamiseksi.

                  Tällä hetkellä Interbus-sopimus kattaa linja-autoilla harjoitettavan satunnaisen kansainvälisen matkustajaliikenteen. Neuvosto valtuutti 5. joulukuuta 2014 komission aloittamaan Euroopan unionin (Interbus-sopimuksen sopimuspuoli) puolesta neuvottelut sopimuksen soveltamisalan laajentamiseksi koskemaan (luvanvaraista) säännöllistä kansainvälistä matkustajaliikennettä ja säännöllistä kansainvälistä erityismatkustajaliikennettä(
                     3
                  ).

               Neuvosto teki 16. heinäkuuta 2018 päätöksen (EU) 2018/1195(
                  4
               ) Interbus-sopimukseen liitettävän linja-autoilla harjoitettavaa säännöllistä kansainvälistä matkustajaliikennettä ja säännöllistä kansainvälistä erityismatkustajaliikennettä koskevan pöytäkirjan, jäljempänä ’säännöllistä matkustajaliikennettä ja erityismatkustajaliikennettä koskeva pöytäkirja’, allekirjoittamisesta.

                  On huomattava, että matkustajaliikenteen alalla linja-autoilla harjoitettava säännöllinen kansainvälinen matkustajaliikenne ja säännöllinen kansainvälinen erityismatkustajaliikenne ovat tärkeitä aloja, jotka tarjoavat Euroopan kansalaisille mahdollisuuksia liikkuvuuteen kohtuullisin hinnoin. Kyseisen toiminnan laajentamisesta EU:n ulkopuolelle olisi hyötyä myös niin EU:n kansalaisille kuin muunmaalaisille matkailijoille sekä matkailualalle ja Euroopan alueille. Toiminnan laajentamista voivat rajoittaa erot jäsenvaltioiden ja kolmansien maiden välisissä kahdenvälisissä sopimuksissa, mikä hankaloittaa kansainvälisen säännöllisen matkustajaliikenteen, erityisliikenne mukaan luettuna, reittien toimintaa ja lupamenettelyjä. Nämä vaikeudet korostuvat erityisesti pitkillä säännöllisen kansainvälisen liikenteen reiteillä, jotka kulkevat useiden maiden kautta.

                  Säännölliselle liikenteelle ja säännölliselle erityisliikenteelle olisi pöytäkirjassa vahvistetun mukaisesti myönnettävä markkinoille pääsy yhdenmukaisen lupamenettelyn avulla edellyttäen, että maantieliikenteen alan EU:n säännöstö, mukaan luettuina tieturvallisuus, tekniset määräykset, kuljettajien tutkinnot, sosiaaliset säännöt, matkustajien oikeudet, ympäristö ja ammattiin pääsy, on pantu täytäntöön.

                  Interbus-sopimus pysyy edelleen voimassa muuttumattomana linja-autoilla harjoitettavan satunnaisen kansainvälisen matkustajaliikenteen osalta.

                  Pöytäkirja kattaa ainoastaan määräykset, joita tarvitaan Interbus-sopimuksen laajentamiseksi (luvanvaraiseen) linja-autoilla harjoitettavaan säännölliseen kansainväliseen matkustajaliikenteeseen ja säännölliseen kansainväliseen erityismatkustajaliikenteeseen. Sillä ei muuteta yhteisiä sääntöjä eikä siinä toisteta niitä vaan siinä viitataan Interbus-sopimuksen asiaa koskeviin määräyksiin. Tämä seikka yhdistettynä siihen, että sopimuspuolet voivat allekirjoittaa, tehdä ja ratifioida pöytäkirjan tai liittyä siihen vasta allekirjoitettuaan, tehtyään ja ratifioituaan Interbus-sopimuksen tai liityttyään siihen, takaa, että allekirjoittaessaan, tehdessään ja ratifioidessaan pöytäkirjan tai liittyessään siihen sopimuspuolet hyväksyvät Interbus-säännöt ja ottavat ne käyttöön.

                  Euroopan unionin lisäksi Albanian tasavalta, Bosnia ja Hertsegovina, Moldovan tasavalta, Montenegro, Pohjois-Makedonian tasavalta, Turkin tasavalta ja Ukraina ovat Interbus-sopimuksen sopimuspuolia ja voivat näin ollen allekirjoittaa, tehdä ja ratifioida pöytäkirjan tai liittyä siihen.

               Pöytäkirjassa tuodaan esille Euroopan unionin lainsäädäntö (asetus (EY) N:o 1071/2009(
                  5
               )) ja erityisesti siinä määrätyt seuraamukset ja vakavimmat rikkomukset sekä maanteiden henkilöliikenteen harjoittajan ammattiin pääsyä koskevien neljän edellytyksen (tosiasiallinen ja pysyvä toimipaikka, hyvä maine, vakavaraisuus ja ammatillinen pätevyys) täyttyminen.

                  Pöytäkirjalla perustetaan sekakomitea, jonka tehtävänä on helpottaa pöytäkirjan hallinnointia. Interbus-sopimuksella perustettua sekakomiteaa koskevia määräyksiä sovelletaan soveltuvin osin pöytäkirjassa tarkoitettuun sekakomiteaan.

                  Pöytäkirjan mukaan kansainvälistä säännöllistä liikennettä ja kansainvälistä säännöllistä erityisliikennettä koskevan luvan voimassaoloaika voi olla enintään viisi vuotta.

                  Itse pöytäkirja olisi voimassa viisi vuotta sen voimaantulopäivästä alkaen. Pöytäkirjan voimassaoloa jatketaan ilman eri toimenpiteitä viideksi vuodeksi kerrallaan niiden sopimuspuolten osalta, jotka eivät ilmaise haluavansa olla jatkamatta pöytäkirjan osapuolena.

               Säännöllistä liikennettä ja säännöllistä erityisliikennettä koskeva pöytäkirja oli avoinna allekirjoittamista varten 16. heinäkuuta 2018 ja 16. huhtikuuta 2019 välisenä aikana. Unioni allekirjoitti pöytäkirjan 11. huhtikuuta 2019. Muut sopimuspuolet eivät kuitenkaan allekirjoittaneet pöytäkirjaa allekirjoittamiselle annetun määräajan puitteissa. Tämän vuoksi pöytäkirja ei voinut tulla voimaan.

                  Neuvosto valtuutti 18. helmikuuta 2020 komission aloittamaan unionin puolesta neuvottelut säännöllistä liikennettä ja säännöllistä erityisliikennettä koskevan pöytäkirjan muuttamisesta sen allekirjoittamista ja voimaantuloa koskevien tiettyjen teknisten muutosten tekemiseksi ja Interbus-sopimuksen yhden sopimuspuolen nimen muuttumisen huomioon ottamiseksi.

                  Neuvottelut saatiin onnistuneesti päätökseen, ja säännöllistä liikennettä ja säännöllistä erityisliikennettä koskevasta pöytäkirjasta on laadittu uusi versio. Koska unioni on ainoa alkuperäisen pöytäkirjan allekirjoittanut sopimuspuoli, on pidetty tarkoituksenmukaisempana korvata koko pöytäkirja uudella pöytäkirjalla sen sijaan, että muutettaisiin alkuperäistä pöytäkirjaa.

                  Jotta pöytäkirja tulee voimaan niiden sopimuspuolten osalta, jotka ovat tehneet tai ratifioineet pöytäkirjan tai liittyneet siihen, kolmen Interbus-sopimuspuolen (neljän sijaan), unioni mukaan lukien, on seuraavaksi tehtävä tai ratifioitava pöytäkirja tai liityttävä siihen.

                  Pöytäkirjan allekirjoittamisen määräaika on kaksi vuotta siitä päivästä, jona neuvoston päätös pöytäkirjan allekirjoittamisesta Euroopan unionin puolesta hyväksytään.

                  Niiden sopimuspuolten osalta, jotka ovat tehneet tai ratifioineet pöytäkirjan tai liittyneet siihen pöytäkirjan voimaantuloa lyhennettiin sitä kuukautta seuraavan kolmannen kuukauden ensimmäisestä päivästä, jona vaadittu määrä sopimuspuolia hyväksyy tai ratifioi pöytäkirjan, sitä kuukautta seuraavan kuukauden ensimmäiseen päivään, jona vaadittu määrä sopimuspuolia hyväksyy tai ratifioi pöytäkirjan.

                  Yksi sopimuspuoli on muuttanut nimensä Pohjois-Makedonian tasavallaksi, mikä on myös otettu huomioon pöytäkirjassa.

                  Pöytäkirja korvaa Interbus-sopimukseen liitettävän linja-autoilla harjoitettavaa säännöllistä kansainvälistä matkustajaliikennettä ja säännöllistä kansainvälistä erityismatkustajaliikennettä koskevan pöytäkirjan, joka oli avoinna allekirjoittamista varten 16. heinäkuuta 2018 ja 16. huhtikuuta 2019 välisenä aikana, mutta jonka ainoastaan unioni allekirjoitti neuvoston päätöksen (EU) 2018/1195 perusteella.

                  Neuvoston maaliikennetyöryhmää, jonka neuvosto on nimennyt erityiskomiteaksi Euroopan unionin toiminnasta tehdyn sopimuksen 218 artiklan 4 kohdan mukaisesti, on pidetty ajan tasalla neuvottelujen edistymisestä.

               •Yhdenmukaisuus muiden alaa koskevien politiikkojen säännösten kanssa

                  Ehdotettu pöytäkirja on unionin yhteisen liikennepolitiikan mukainen. Siinä hyödynnetään asetuksen (EY) N:o 1073/2009 (
                     6
                  ) asiaa koskevia osia mukautettuina monenvälistä, kansainvälistä sopimusta varten.

               •Yhdenmukaisuus unionin muiden politiikkojen kanssa

                  Ehdotettu pöytäkirja on yhdenmukainen EU:n naapuruuspolitiikan ja ulkosuhteiden kanssa.

               •Veromääräykset

                  Pöytäkirjassa ehdotettu tulli- ja veromääräysten lähentäminen on niiden tavoitteet ja sisällön huomioon ottaen toisarvoista ja luonteeltaan välillistä verrattuna pöytäkirjassa ehdotettuihin liikennepolitiikan tavoitteisiin.

               2.SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Asiantuntijatiedon kerääminen ja käyttö sekä vaikutusten arviointi

                  Komissio ei ole tehnyt vaikutustenarviointia eikä käyttänyt ulkoisia asiantuntijoita. Linja-autoilla harjoitettavan säännöllisen kansainvälisen matkustajaliikenteen ja säännöllisen kansainvälisen erityismatkustajaliikenteen sisällyttäminen Interbus-sopimuksen soveltamisalaan laajentaisi Euroopan unionin säännöstön täytäntöönpanon maantieteellistä soveltamisalaa maanteiden matkustajaliikenteen alalla.

                  Taloudellisilla ja sosiaalisilla vaikutuksilla olisi myönteinen vaikutus matkustajaliikenteen toimialaan ja matkailuun. Liikennemäärien kasvusta aiheutuvat ympäristövaikutukset olisivat todennäköisesti kohtuulliset.

               •Yksinkertaistaminen

               Menettelyjen yksinkertaistaminen lupien saamiseksi säännöllisen kansainvälisen matkustajaliikenteen ja säännöllisen kansainvälisen erityismatkustajaliikenteen harjoittamiseen linja-autoilla yksinkertaistaisi kyseisen liikenteen harjoittamista.

               3.EHDOTUKSEN OIKEUDELLINEN SISÄLTÖ

               •Oikeusperusta

               Oikeusperusta on Euroopan unionin toiminnasta tehty sopimus (SEUT) ja aineellinen oikeusperusta SEUT-sopimuksen 91 artikla yhdessä sen 218 artiklan 5 kohdan kanssa.

               •Välineen valinta

                  SEUT-sopimuksen 218 artiklan 5 kohdassa määrätään, että tällaisessa tapauksessa sovellettava väline on neuvoston päätös.

               4.TALOUSARVIOVAIKUTUKSET

               Ei ole.

               5.LISÄTIEDOT

               •Arviointi ja raportointijärjestelyt

               Pöytäkirjan 16 artiklan mukaisesti pöytäkirjan 18 artiklassa perustetun sekakomitean on arvioitava pöytäkirjan toimintaa viiden vuoden välein.

               •Jatkomenettely

               Komissio katsoo, että on tarpeen aloittaa menettely pöytäkirjan allekirjoittamista varten. Komissio on sen vuoksi laatinut neuvostolle tämän uuden ehdotuksen neuvoston päätökseksi linja-autoilla harjoitettavasta satunnaisesta kansainvälisestä matkustajaliikenteestä tehtyyn sopimukseen (Interbus-sopimus) liitettävän linja-autoilla harjoitettavaa säännöllistä kansainvälistä matkustajaliikennettä ja säännöllistä kansainvälistä erityismatkustajaliikennettä koskevan pöytäkirjan allekirjoittamisesta.

               •Ehdotukseen sisältyvien säännösten yksityiskohtaiset selitykset

               Ehdotetun neuvoston päätöksen erityissäännökset:

               ·Neuvoston päätöksen 1 artiklassa säädetään Interbus-sopimukseen liitettävän linja-autoilla harjoitettavaa säännöllistä kansainvälistä matkustajaliikennettä ja säännöllistä kansainvälistä erityismatkustajaliikennettä koskevan uuden pöytäkirjan allekirjoittamisesta unionin puolesta.

               ·2 artikla koskee valtuutusta allekirjoittaa pöytäkirja.

               ·3 artiklassa säädetään neuvoston päätöksen voimaantulosta.

               Pöytäkirjan erityismääräykset:

               ·1 artiklassa määritellään pöytäkirjan soveltamisalaksi sellainen säännöllinen kansainvälinen matkustajaliikenne, erityisliikenne mukaan luettuna, jonka lähtö- tai määräpaikka on siinä sopimuspuolessa, johon liikenteenharjoittaja on sijoittautunut ja johon ajoneuvot on rekisteröity tai jonka kautta liikenne kulkee niin, että matkustajia otetaan kyytiin ja jätetään kyydistä, tai jonka kautta liikenne kulkee ilman, että matkustajia otetaan kyytiin tai jätetään kyydistä. Artiklassa viitataan myös kumppanuussopimuksiin. Kabotaasiliikennettä ei sallita missään muodossa.

               ·2 artikla sisältää syrjinnän vastaisen lausekkeen.

               ·3 artikla sisältää määritelmät.

               ·4 artiklassa viitataan Interbus-sopimuksen liitteeseen 1 maanteiden matkustajaliikenteen harjoittajiin sovellettavien määräysten osalta.

               ·5 artiklassa viitataan Interbus-sopimuksen liitteeseen 2 ajoneuvoihin sovellettavien teknisten vaatimusten osalta.

               ·6 artikla sisältää luvanvaraista säännöllistä kansainvälistä liikennettä ja luvanvaraista säännöllistä kansainvälistä erityisliikennettä koskevat määräykset. Siinä muun muassa määrätään sopimuspuolten ja Euroopan unionin jäsenvaltioiden mahdollisuudesta päättää, että sopimuspuolten välisen säännöllisen liikenteen, erityisliikenne mukaan luettuna, edellytyksenä on kyseisen liikenteen lähtö- ja määräpaikan liikenteenharjoittajien väliset kumppanuusjärjestelyt. Sellaisen reitin varrella sijaitsevien sopimuspuolten tai jäsenvaltioiden alueelle sijoittautuneet liikenteenharjoittajat, jolla matkustajia otetaan kyytiin tai jätetään kyydistä, olisi voitava halutessaan liittyä näihin kumppanuuksiin.

               ·7 artiklassa todetaan, että pöytäkirjaan sovelletaan Interbus-sopimuksen V jaksossa vahvistettuja sosiaalisia määräyksiä ja VI jaksossa vahvistettuja tulli- ja veromääräyksiä.

               ·8 artiklassa määrätään lupaviranomaisesta, joka myöntää luvat, lupien vastaanottajista, lupien voimassaoloajoista, luvissa ilmoitettavista seikoista sekä lisäajoneuvojen käytöstä väliaikaisissa ja poikkeuksellisissa tilanteissa.

               ·9 artiklassa määritellään menettely lupahakemuksen jättämiselle.

               ·10 artiklassa määrätään lupamenettelystä, mukaan lukien asianomaisten toimivaltaisten viranomaisten välisistä yhteyksistä, luvan myöntämisestä ja hakemuksen hylkäämisperusteista.

               ·11 artiklassa vahvistetaan luvan uusimista tai muuttamista koskevat säännöt.

               ·12 artiklassa määrätään luvan raukeamista koskevista säännöistä.

               ·13 artiklassa määrätään liikenteenharjoittajien velvollisuuksista.

               ·14 artiklassa todetaan, että sopimuspuolten olisi varmistettava, että liikenteenharjoittajat noudattavat asiaankuuluvia määräyksiä.

               ·15 artiklassa (yhdessä 8 artiklan 9 kohdan kanssa) luetellaan asiakirjat, jotka on kuljetettava ajoneuvossa. Kyseiset asiakirjat luetellaan myös pöytäkirjan liitteessä 4 olevan lupamallin sivulla 3.

               ·16 artiklassa määrätään pöytäkirjan voimassaoloajasta (viisi vuotta) ja sen jatkamisesta ilman eri toimenpiteitä aina viideksi vuodeksi kerrallaan sekä pöytäkirjan toimivuuden arvioinnista säännöllisin väliajoin.

               ·17 artiklassa viitataan Interbus-sopimuksen määräysten soveltamiseen soveltuvin osin, tietyin muutoksin, erityisesti määräyksiin, jotka koskevat maanteiden säännöllistä kansainvälistä matkustajaliikennettä, erityisliikenne mukaan luettuna, koskeviin voimassa oleviin kahdenvälisiin sopimuksiin sovellettavaa viiden vuoden siirtymäaikaa, pöytäkirjan tekemistä, ratifiointia tai hyväksymistä, pöytäkirjan tallettajaa, pöytäkirjan voimaantuloa ja irtisanomista sekä pöytäkirjan kieliä. Kyseisessä artiklassa määrätään myös, että pöytäkirjan voimaantulon edellyttämien ratifiointien määrä vähennetään (Interbus-sopimuksen mukaisesta) neljästä kolmeen. Lisäksi pöytäkirjan olisi tultava voimaan niiden sopimuspuolten osalta, jotka ovat allekirjoittaneet ja hyväksyneet tai ratifioineet sen, sitä kuukautta seuraavan kuukauden ensimmäisenä päivänä, jona kolme sopimuspuolta, unioni mukaan luettuna, ovat tallettaneet hyväksymis- tai ratifioimiskirjansa Euroopan unionin neuvoston pääsihteeristöön.

               ·18 artiklassa perustetaan sekakomitea hallinnoimaan pöytäkirjaa Interbus-sopimuksen 23 ja 24 artiklojen soveltuvien osien kanssa.

               ·19 artiklassa määrätään menettelystä, jota on noudatettava unionin ulkopuolisen sopimuspuolen liittyessä Euroopan unioniin.

               ·20 artiklan mukaan pöytäkirjan allekirjoittamisaika on kaksi vuotta siitä päivästä, jona neuvosto hyväksyy tämän päätöksen ja ainoastaan Interbus-sopimuksen sopimuspuolet voivat tehdä pöytäkirjan, liittyä siihen tai ratifioida sen.

               ·21 artiklassa määrätään, että mikä tahansa Interbus-sopimuksen sopimuspuolista voi liittyä myös tähän pöytäkirjaan sen tultua voimaan.

               ·22 artiklassa määrätään, että pöytäkirjan liitteet ovat erottamaton osa sitä.

               ·23 artiklassa määrätään, että pöytäkirja korvaa säännöllistä liikennettä ja säännöllistä erityisliikennettä koskevan pöytäkirjan, joka oli avoinna allekirjoittamista varten 16. heinäkuuta 2018 ja 16. huhtikuuta 2019 välisenä aikana.

               ·Pöytäkirjan liitteissä 1 ja 2 viitataan Interbus-sopimuksen liitteisiin 1 ja 2.

               ·Liitteessä 3 esitetään maanteiden kansainvälistä säännöllistä matkustajaliikennettä ja säännöllistä erityismatkustajaliikennettä koskevan kuljetusluvan hakemuksen malli.

               ·Liitteessä 4 esitetään maanteiden kansainvälistä säännöllistä matkustajaliikennettä ja säännöllistä erityismatkustajaliikennettä koskevan kuljetusluvan malli.

               2020/0257 (NLE)

               Ehdotus

               NEUVOSTON PÄÄTÖS

               linja-autoilla harjoitettavasta satunnaisesta kansainvälisestä matkustajaliikenteestä tehtyyn sopimukseen (Interbus-sopimus) liitettävän linja-autoilla harjoitettavaa säännöllistä kansainvälistä matkustajaliikennettä ja säännöllistä kansainvälistä erityismatkustajaliikennettä koskevan pöytäkirjan allekirjoittamisesta Euroopan unionin puolesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 91 artiklan yhdessä sen 218 artiklan 5 kohdan kanssa,

               ottaa huomioon Euroopan komission ehdotuksen
                  7
               ,,

               sekä katsoo seuraavaa:

               (1)Neuvoston päätöksellä 2002/917/EY
                  8
                tehtiin 3 päivänä lokakuuta 2002 unionin puolesta linja-autoilla harjoitettavaa satunnaista kansainvälistä matkustajaliikennettä koskeva sopimus
                  9
                (Interbus-sopimus), ja se tuli voimaan 1 päivänä tammikuuta 2003
                  10
               .

               (2)Neuvosto teki 16 päivänä heinäkuuta 2018 päätöksen (EU) 2018/1195
                  11
                säännöllistä matkustajaliikennettä ja säännöllistä erityismatkustajaliikennettä koskevan pöytäkirjan allekirjoittamisesta.

               (3)Säännöllistä liikennettä ja säännöllistä erityisliikennettä koskeva pöytäkirja oli avoinna allekirjoittamista varten 16 päivän heinäkuuta 2018 ja 16 päivän huhtikuuta 2019 välisenä aikana. Unioni allekirjoitti pöytäkirjan 11 päivänä huhtikuuta 2019. Muut Interbus-sopimuksen sopimuspuolet eivät allekirjoittaneet pöytäkirjaa allekirjoittamiselle annetun määräajan puitteissa. Tämän vuoksi pöytäkirja ei voinut tulla voimaan.

               (4)Neuvosto valtuutti 18 päivänä helmikuuta 2020 komission aloittamaan neuvottelut säännöllistä liikennettä ja säännöllistä erityisliikennettä koskevan pöytäkirjan muuttamisesta sen allekirjoittamista ja voimaantuloa koskevien tiettyjen teknisten muutosten tekemiseksi ja Interbus-sopimuksen yhden sopimuspuolen nimen muuttumisen huomioon ottamiseksi.

               (5)Neuvottelut saatiin onnistuneesti päätökseen. Pöytäkirjan allekirjoittamiselle on asetettu uusi kahden vuoden määräaika. Lisäksi säännöllistä liikennettä ja säännöllistä erityisliikennettä koskevaa pöytäkirjaa on muutettu siten, että sen voimaantulo edellyttää, että sen hyväksyy tai ratifioi pienempi määrä sopimuspuolia ja että hyväksymistä tai ratifiointia seuraava odotusaika on lyhyempi kuin Interbus-sopimuksessa määrätään. Lisäksi pöytäkirjassa on otettu huomioon, että entinen Jugoslavian tasavalta Makedonia on muuttanut nimensä Pohjois-Makedoniaksi.

               (6)Selkeyden vuoksi ja pöytäkirjan allekirjoittamisen ja voimaantulon nopeuttamisen helpottamiseksi on katsottu tarkoituksenmukaiseksi laatia mainituin muutoksin uusi säännöllistä liikennettä ja säännöllistä erityisliikennettä koskeva pöytäkirja, jolla korvataan aiempi säännöllistä liikennettä ja säännöllistä erityisliikennettä koskeva pöytäkirja, joka oli avoinna allekirjoittamista varten 16 päivän heinäkuuta 2018 ja 16 päivän huhtikuuta 2019 välisenä aikana.

               (7)Pöytäkirjan tarkoituksena on helpottaa säännöllisen liikenteen ja säännöllisen erityisliikenteen harjoittamista Interbus-sopimuksen sopimuspuolten välillä ja parantaa täten matkustajaliikenteen yhteyksiä sopimuspuolten välillä.

               (8)Erityisesti sekakomitean toimintaa koskevien yleisten sääntöjen osalta ja sääntöjen soveltamisen helpottamiseksi uudessa pöytäkirjassa seurataan pitkälti Interbus-sopimuksessa vahvistettuja sääntöjä.

               (9)Jotta pöytäkirjan hyödyt eivät viivästyisi kohtuuttomasti, pöytäkirjassa määrätään, että se tulee voimaan sen hyväksyneiden tai ratifioineiden sopimuspuolten osalta, kun kolme sopimuspuolta, unioni mukaan lukien, hyväksyy tai ratifioi sen.

               (10)Sen vuoksi säännöllistä liikennettä ja säännöllistä erityisliikennettä koskeva uusi pöytäkirja olisi allekirjoitettava unionin puolesta sillä varauksella, että pöytäkirjan tekeminen saatetaan päätökseen myöhemmin.

               ON HYVÄKSYNYT TÄMÄN PÄÄTÖKSEN:

               1 artikla

               Hyväksytään linja-autoilla harjoitettavasta satunnaisesta kansainvälisestä matkustajaliikenteestä tehtyyn sopimukseen (Interbus-sopimus) liitettävän linja-autoilla harjoitettavaa säännöllistä kansainvälistä matkustajaliikennettä ja säännöllistä kansainvälistä erityismatkustajaliikennettä koskevan pöytäkirjan, jolla korvataan Interbus-sopimuksen pöytäkirja, joka oli avoinna allekirjoitettavaksi 16 päivän heinäkuuta 2018 ja 16 päivän huhtikuuta 2019 välisenä aikana, allekirjoittaminen unionin puolesta sillä varauksella, että pöytäkirjan tekeminen saatetaan päätökseen
                  12
               .

               2 artikla

               Neuvoston pääsihteeristö laatii valtakirjan, jossa sopimuksen neuvottelijan nimeämä henkilö (nimeämät henkilöt) valtuutetaan allekirjoittamaan pöytäkirja unionin puolesta.

               3 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        EYVL L 321, 26.11.2002, s. 11.

                     (2)

                        Linja-autoilla harjoitettavasta satunnaisesta kansainvälisestä matkustajaliikenteestä tehdyn sopimuksen (Interbus-sopimus) nojalla perustetun sekakomitean päätös N:o 1/2011, annettu 11 päivänä marraskuuta 2011, sekakomitean työjärjestyksen hyväksymisestä sekä maanteiden matkustajaliikenteen harjoittajiin sovellettavia ehtoja koskevan sopimuksen liitteen 1, linja-autoihin sovellettavia teknisiä standardeja koskevan sopimuksen liitteen 2 ja sopimuksen 8 artiklassa tarkoitettujen sosiaalisten määräysten mukauttamisesta (2012/25/EU) (EUVL L 8, 12.1.2012, s. 38).

                     (3)

                        Neuvoston päätös, tehty 5. joulukuuta 2014 (SGS14/15073).

                     (4)

                        Neuvoston päätös (EU) 2018/1195, annettu 16 päivänä heinäkuuta 2018, linja-autoilla harjoitettavaa satunnaista kansainvälistä matkustajaliikennettä koskevaan sopimukseen (Interbus-sopimus) liitettävän linja-autoilla harjoitettavaa säännöllistä kansainvälistä matkustajaliikennettä ja säännöllistä kansainvälistä erityismatkustajaliikennettä koskevan pöytäkirjan allekirjoittamisesta Euroopan unionin puolesta (EUVL L 214, 23.8.2018, s. 3.)

                     (5)

                        Euroopan parlamentin ja neuvoston asetus (EY) N:o 1071/2009, annettu 21 päivänä lokakuuta 2009, maantieliikenteen harjoittajan ammatin harjoittamisen edellytyksiä koskevista yhteisistä säännöistä ja neuvoston direktiivin 96/26/EY kumoamisesta (EUVL L 300, 14.11.2009, s. 51).

                     (6)

                        Euroopan parlamentin ja neuvoston asetus (EY) N:o 1073/2009, annettu 21 päivänä lokakuuta 2009, kansainvälisen linja-autoliikenteen markkinoille pääsyä koskevista yhteisistä säännöistä ja asetuksen (EY) N:o 561/2006 muuttamisesta (EUVL L 300, 14.11.2009, s. 88).

                     (7)

                        [LISÄTÄÄN VIITE]

                     (8)

                        Neuvoston päätös 2002/917/EY, tehty 3 päivänä lokakuuta 2002, linja-autoilla harjoitettavaa satunnaista kansainvälistä matkustajaliikennettä koskevan sopimuksen (Interbus-sopimus) tekemisestä (EUVL L 321, 26.11.2002, s. 11).

                     (9)

                        EYVL L 321, 26.11.2002, s. 13.

                     (10)

                        EYVL L 321, 26.11.2002, s. 44.

                     (11)

                        Neuvoston päätös (EU) 2018/1195, annettu 16 päivänä heinäkuuta 2018, linja-autoilla harjoitettavaa satunnaista kansainvälistä matkustajaliikennettä koskevaan sopimukseen (Interbus-sopimus) liitettävän linja-autoilla harjoitettavaa säännöllistä kansainvälistä matkustajaliikennettä ja säännöllistä kansainvälistä erityismatkustajaliikennettä koskevan pöytäkirjan allekirjoittamisesta Euroopan unionin puolesta (EUVL L 214, 23.8.2018, s. 3.)

                     (12)

                        Pöytäkirjan teksti julkaistaan yhdessä sen tekemistä koskevan päätöksen kanssa.

    ---documentbreak---

               EUROOPAN KOMISSIO
            Bryssel 18.9.2020
            COM(2020) 566 final
            LIITE
            asiakirjaan
            Ehdotus NEUVOSTON PÄÄTÖKSEKSI
            linja-autoilla harjoitettavasta satunnaisesta kansainvälisestä matkustajaliikenteestä tehtyyn sopimukseen (Interbus-sopimus) liitettävän linja-autoilla harjoitettavaa säännöllistä kansainvälistä matkustajaliikennettä ja säännöllistä kansainvälistä erityismatkustajaliikennettä koskevan pöytäkirjan allekirjoittamisesta Euroopan unionin puolesta

               PÖYTÄKIRJA

               LINJA-AUTOILLA HARJOITETTAVASTA SÄÄNNÖLLISESTÄ KANSAINVÄLISESTÄ MATKUSTAJALIIKENTEESTÄ

               JA SÄÄNNÖLLISESTÄ KANSAINVÄLISESTÄ ERITYISMATKUSTAJALIIKENTEESTÄ

               LIITETTÄVÄKSI LINJA-AUTOILLA HARJOITETTAVAA SATUNNAISTA KANSAINVÄLISTÄ MATKUSTAJALIIKENNETTÄ KOSKEVAAN SOPIMUKSEEN (INTERBUS-SOPIMUS)

               SOPIMUSPUOLET, jotka

               ottavat huomioon pyrkimyksen kehittää ja edistää kansainvälistä matkustajaliikennettä Euroopassa sekä helpottaa sen organisointia ja toimintaa,

               ottavat huomioon matkailun kasvavan merkityksen ja pyrkimyksen edistää kulttuurien välistä vaihtoa tämän pöytäkirjan sopimuspuolten kesken,

               ottavat huomioon linja-autoilla harjoitettavaa satunnaista kansainvälistä matkustajaliikennettä koskevan sopimuksen, jäljempänä ’Interbus-sopimus’
                  1
               , joka tuli voimaan 1 päivänä tammikuuta 2003
                  2
               , sellaisena kuin se on myöhemmin muutettuna.

               ottavat huomioon pyrkimyksen laajentaa Interbus-sopimukseen sisältyvien liikennepalvelujen soveltamisala kattamaan myös säännöllinen liikenne ja säännöllinen erityisliikenne tietyin edellytyksin,

               sekä katsovat seuraavaa:

               (1)Interbus-sopimuksen soveltamisalaa olisi laajennettava lisäämällä siihen määräyksiä, joilla vahvistetaan luvanvaraista säännöllistä liikennettä, erityisliikenne mukaan luettuna, koskevat menettelyt.

               (2)Interbus-sopimuksen sopimuspuolten olisi voitava liittyä tähän pöytäkirjaan, joka sisältää kyseiset määräykset.

               (3)Kumppanuusjärjestelyjä lukuun ottamatta luvanvaraisen säännöllisen liikenteen, erityisliikenne mukaan luettuna, vapauttamista olisi toistaiseksi sovellettava vain sellaiseen liikenteeseen, jonka lähtö- tai määräpaikka on sen sopimuspuolen alueella, johon maantieliikenteen harjoittaja on sijoittautunut ja johon tämän ajoneuvot on rekisteröity.

               (4)Vaikka liikenteenharjoittajilta olisi evättävä mahdollisuus harjoittaa säännöllistä liikennettä tai säännöllistä erityisliikennettä, jonka lähtö- ja määräpaikka sijaitsevat samassa sopimuspuolessa, kun kyseinen sopimuspuoli on muu kuin se, johon ne ovat itse sijoittautuneet, kyseisten liikenteenharjoittajien olisi kuitenkin osana liikenteen harjoittamista sallittava ottaa kyytiin tai jättää kyydistä matkustajia ennalta vahvistetuissa pysähdyspaikoissa, kunhan ne eivät kuljeta matkustajia kahden samassa sopimuspuolessa sijaitsevan pysähdyspaikan välillä, kun kyseinen sopimuspuoli on muu kuin se, johon ne ovat itse sijoittautuneet.

               (5)Liikenteenharjoittajan kansallisuuteen tai sijoittautumispaikkaan, linja-autojen lähtö- tai määräpaikkaan taikka harjoitettuun liikenteeseen perustuvan syrjimättömyyden periaatteen olisi oltava yksi kansainvälisen maanteiden matkustajaliikenteen perusperiaatteista.

               (6)Menettelyjen yksinkertaistamiseksi ja helpottamiseksi on tarpeen vahvistaa yhdenmukaiset mallit kansainvälisen säännöllisen liikenteen ja kansainvälisen säännöllisen erityisliikenteen luville ja lupahakemuksille. Vaatimustenmukaisuudesta todistavat asiakirjat, joita säilytetään ajoneuvossa ja jotka esitetään pyynnöstä mille tahansa valtuutetulle tarkastusviranomaiselle tämän pöytäkirjan mukaisesti, olisi täsmennettävä erilaisten tulkintojen poissulkemiseksi.

               (7)Liikenteen harjoittamisen reitin lähtö- ja määräpaikan välillä olisi oltava mahdollista lähtö- tai määräpaikkana olevaan sopimuspuoleen sijoittautuneelle hakijana olevalle liikenteenharjoittajalle tai lähtö- tai määräpaikkana olevaan sopimuspuoleen sijoittautuneelle hakijana olevalle liikenteenharjoittajalle, joka on muiden liikenteenharjoittajien tähän tarkoitukseen valtuuttama tai kumppanuuden tai ryhmän valtuuttama, kun siihen on kansainvälistä maanteiden säännöllistä matkustajaliikennettä ja säännöllistä erityismatkustajaliikennettä koskeva lupa, jonka ovat hyväksyneet kaikki lähtö- ja määräpaikkana olevien ja reitin varrella sijaitsevien asianomaisten sopimuspuolten tai Euroopan unionin jäsenvaltioiden toimivaltaiset viranomaiset lupamenettelyä noudattaen ja jonka on myöntänyt lähtö- tai määräpaikan lupaviranomainen. Kyseisen luvan olisi oltava ainoa lupa, jota tarvitaan palvelun suorittamiseen. Sopimuspuolten tai Euroopan unionin jäsenvaltioiden alueen kautta kulkemiseen tai niiden rajojen ylittämiseen osana kyseisen liikenteen harjoittamista ei tulisi tarvita muita erillisiä lupia riippumatta siitä, otetaanko matkustajia kyytiin tai jätetäänkö heitä kyydistä reitin varrella sijaitsevien sopimuspuolten tai Euroopan unionin jäsenvaltioiden alueella.

               (8)Sopimuspuolen tai Euroopan unionin jäsenvaltion olisi tietyin edellytyksin sallittava päättää, että kansainvälisen säännöllisen liikenteen, erityisliikenne mukaan luettuna, jonka lähtö- tai määräpaikka sijaitsee sen alueella, edellytyksenä olisi oltava kyseisten palvelujen lähtö- ja määräpaikan liikenteenharjoittajien väliset kumppanuusjärjestelyt. Liikenteenharjoittajien, jotka ovat sijoittautuneet sellaisiin sopimuspuoliin tai unionin jäsenvaltioihin, joiden kautta reitti kulkee ja joiden alueella matkustajia otetaan kyytiin tai jätetään kyydistä, pitäisi voida osallistua kyseisiin kumppanuuksiin.

               (9)On aiheellista perustaa sekakomitea, jonka tehtävänä on hallinnoida tätä pöytäkirjaa sen asianmukaisen ja yhtenäisen täytäntöönpanon varmistamiseksi ja liitteiden mukauttamiseksi tekniseen ja oikeudelliseen kehitykseen.

               (10)On tarpeen, että sopimuspuolet soveltavat kansainvälisessä maantieliikenteessä käytettävien linja-autojen miehistöjen työhön yhtenäisiä sosiaalisia toimenpiteitä, joita hallinnoidaan Interbus-sopimuksessa vahvistetuilla säännöillä; tässä pöytäkirjassa olisi viitattava kyseisiin sääntöihin.

               (11)Säännöllisen liikenteen ja säännöllisen erityisliikenteen harjoittamiseen sovellettavia edellytyksiä olisi hallinnoitava Interbus-sopimuksessa vahvistetuilla säännöillä, joihin tässä pöytäkirjassa olisi viitattava, noudattaen tämän pöytäkirjan liitteessä 1 vahvistettuja erityissääntöjä.

               (12)Sopimuspuolten välisen kansainvälisen liikenteen harjoittamisessa käytettävien linja-autojen teknisten vaatimusten yhdenmukaistamista olisi hallinnoitava Interbus-sopimuksessa vahvistetuilla säännöillä, joihin tässä pöytäkirjassa olisi viitattava, noudattaen tämän pöytäkirjan liitteessä 2 vahvistettuja erityissääntöjä,

               OVAT PÄÄTTÄNEET luoda yhtenäiset säännöt linja-autoilla harjoitettavaa kansainvälistä säännöllistä matkustajaliikennettä ja kansainvälistä säännöllistä erityismatkustajaliikennettä varten, ja

               OVAT SOPINEET SEURAAVAA:

               I JAKSO

               SOVELTAMISALA JA MÄÄRITELMÄT

               1 artikla

               Soveltamisala

               1.
                     Tätä pöytäkirjaa sovelletaan seuraaviin:

               a)
                     maanteillä matkustajien kuljettamiseen tarkoitettu linja-autoilla harjoitettava säännöllinen kansainvälinen liikenne ja säännöllinen kansainvälinen erityisliikenne, matkustajien kansallisuudesta riippumatta, jota harjoitetaan

               i)
                     kahden sopimuspuolen alueen välillä ja tarvittaessa jonkin muun sopimuspuolen tai muun kuin sopimuspuolena olevan valtion alueen kautta,

               ii)
                     yhden tai useamman sellaisen liikenteenharjoittajan vuokraa tai palkkiota vastaan suorittamana, joka on sijoittautunut reitin lähtö- tai määräpaikkana olevaan sopimuspuoleen tai, kumppanuuden kyseessä ollessa, myös yhden tai useamman sellaisen liikenteenharjoittajan vuokraa tai palkkiota vastaan suorittamana, joka on sijoittautunut sellaisiin sopimuspuoliin tai Euroopan unionin jäsenvaltioihin, joiden kautta reitti kulkee ja joiden alueella matkustajia otetaan kyytiin ja jätetään kyydistä, jos ne näin päättävät, noudattaen sovellettavaa lainsäädäntöä, ja joilla on lupa harjoittaa linja-autoilla säännöllistä kansainvälistä matkustajaliikennettä ja säännöllistä kansainvälistä erityismatkustajaliikennettä,

               iii)
                     käyttämällä siinä sopimuspuolessa rekisteröityjä linja-autoja, johon liikenteenharjoittaja on sijoittautunut,

               b)
                     edellä mainitussa liikenteessä käytettävien linja-autojen tyhjänä kuljettaminen.

               2.
                     Yhdenkään tämän pöytäkirjan määräyksistä ei voida katsoa sallivan sellaisen säännöllisen liikenteen tai säännöllisen erityisliikenteen harjoittamista, jonka alku- ja määräpaikka sijaitsevat saman sopimuspuolen alueella ja jonka liikenteenharjoittaja on sijoittautunut johonkin toiseen sopimuspuoleen (kabotaasi).

               3.
                     Edellä olevan 1 kohdan mukaisesti ja jollei 2 kohdasta muuta johdu, kun kuljetus on osa liikenteenharjoittajan sijoittautumisvaltion alueelta lähtevää tai alueelle suuntautuvaa reittiä, matkustajia voidaan ottaa kyytiin tai jättää kyydistä minkä tahansa reitin varrella sijaitsevan sellaisen sopimuspuolen alueella, joka sallii pysähdykset alueellaan.

               4.
                     Tätä pöytäkirjaa ei sovelleta

               (a)matkustajien kuljettamiseen suunniteltujen linja-autojen käyttöön tavaroiden kuljettamiseksi kaupallisissa tarkoituksissa,

               (b)omaan lukuun harjoitettavaan liikenteeseen.

               2 artikla

               Syrjimättömyys

               Sopimuspuolten on varmistettava, että tähän pöytäkirjaan sovelletaan liikenteenharjoittajan kansallisuuteen tai sijoittautumispaikkaan, linja-autojen lähtö- tai määräpaikkaan taikka harjoitettuun liikenteeseen perustuvan syrjimättömyyden periaatetta.

               3 artikla

               Määritelmät

               1.
                     Tässä pöytäkirjassa sovelletaan Interbus-sopimuksen 3 artiklan määritelmiä.

               2.
                     Rajoittamatta 1 kohdan soveltamista tässä pöytäkirjassa tarkoitetaan lisäksi:

               (a)’Interbus-sopimuksella’ linja-autoilla harjoitettavaa satunnaista kansainvälistä matkustajaliikennettä koskevaa sopimusta
                  3
               ,  joka tuli voimaan 1 päivänä tammikuuta 2003
                  4
               , sellaisena kuin se on myöhemmin muutettuna;

               (b)’kumppanuudella’ mitä tahansa sopimusta tai minkä tahansa tyyppistä muuta sopimusjärjestelyä, jonka mukaan sen osapuolet, joita kutsutaan kumppaneiksi, sitoutuvat tekemään yhteistyötä suoritettavien palvelujen osalta;

               (c)’osakkuusyrityksellä’ yritystä, johon yhdellä tai useammalla yrityksellä (emoyritys tai -yritykset) on omistusyhteys ja jonka liiketoiminnan ja talouden suhteen kyseinen toinen yritys käyttää tai kyseiset toiset yritykset käyttävät huomattavaa vaikutusvaltaa;

               (d)’ryhmällä’ mitä tahansa seuraavista:

               i)
                     yksi tai useampi osakkuusyritys ja sen (niiden) emoyritys (emoyritykset),

               ii)
                     yksi tai useampi osakkuusyritys, joilla on sama(t) emoyritys (emoyritykset).

               II JAKSO

               MAANTEIDEN MATKUSTAJALIIKENTEEN HARJOITTAJIIN SOVELLETTAVAT EHDOT

               4 artikla

               Sopimuspuolet soveltavat liitteessä 1 tarkoitettuja määräyksiä.

               III JAKSO

               AJONEUVOIHIN SOVELLETTAVAT TEKNISET EHDOT

               5 artikla

               Tämän pöytäkirjan soveltamisalaan kuuluvien säännöllisen kansainvälisen liikenteen ja säännöllisen kansainvälisen erityisliikenteen harjoittamiseen käytettävien linja-autojen on oltava liitteessä 2 tarkoitettujen teknisten standardien mukaiset.

               IV JAKSO

               PÄÄSY MARKKINOILLE

               6 artikla

               Luvanvarainen säännöllinen kansainvälinen liikenne ja luvanvarainen säännöllinen kansainvälinen erityisliikenne

               1.
                     Säännöllinen liikenne on kaikkien käytettävissä, ja siihen voi tarvittaessa liittyä pakollinen paikanvaraus.

               2.
                     Säännöllisen liikenteen ja säännöllisen erityisliikenteen harjoittaminen on luvanvaraista VI jakson mukaisesti.

               3.
                     Liikenteen harjoittamisen edellytysten mukauttaminen ei saa vaikuttaa liikenteen säännöllisyyteen.

               4.
                     Sellaisen rinnakkaisen tai väliaikaisen liikenteen järjestämistä, joka palvelee samaa yleisöä kuin olemassa oleva säännöllinen liikenne, tiettyjen pysähdyspaikkojen käytön lopettamista ja säännöllistä liikennettä palvelevien lisäpysähdysten käyttöönottoa koskevat samat säännöt kuin olemassa olevaa säännöllistä liikennettä.

               5.
                     Sopimuspuoli tai Euroopan unionin jäsenvaltio voi sovellettavia kilpailusääntöjä noudattaen päättää tapauskohtaisesti ilman syrjintää, että maanteillä matkustajien kuljettamiseksi harjoitetun säännöllisen kansainvälisen liikenteen ja säännöllisen kansainvälisen erityisliikenteen, jonka lähtö- tai määräpaikka sijaitsee sen alueella, edellytyksenä on kyseisen liikenteen lähtö- ja määräpaikkana olevaan sopimuspuoleen tai Euroopan unionin jäsenvaltioon sijoittautuneiden liikenteenharjoittajien väliset kumppanuusjärjestelyt.

               Liikenteenharjoittajien, jotka ovat sijoittautuneet sellaiseen sopimuspuoleen tai Euroopan unionin jäsenvaltioon, jonka kautta reitti kulkee ja jonka alueella matkustajia otetaan kyytiin tai jätetään kyydistä, pitää voida osallistua näihin kumppanuuksiin.

               Asianomaiset sopimuspuolet ja Euroopan unionin jäsenvaltiot ilmoittavat tämän pöytäkirjan 18 artiklassa perustetulle sekakomitealle tällaisista päätöksistä ja niiden perusteluista.

               6.
                     Liikenteenharjoittajat voivat sovellettavia kilpailusääntöjä noudattaen ja vapaaehtoisuuden pohjalta muodostaa kumppanuuksia säännöllisen liikenteen tai säännöllisen erityisliikenteen harjoittamiseksi. Kyseisiin kumppanuuksiin voivat osallistua seuraavat:

               a)
                     liikenteenharjoittajat, jotka ovat sijoittautuneet sellaisiin sopimuspuoliin tai sellaiseen Euroopan unionin jäsenvaltioon, jo(i)ssa lähtö- tai määräpaikka sijaitsee,

               b)
                     liikenteenharjoittajat, jotka ovat sijoittautuneet sellaiseen sopimuspuoleen tai Euroopan unionin jäsenvaltioon, jonka kautta reitti kulkee ja jonka alueella matkustajia otetaan kyytiin tai jätetään kyydistä.

               V JAKSO

               SOSIAALISET MÄÄRÄYKSET JA TULLI- JA VEROMÄÄRÄYKSET

               7 artikla

               Tässä pöytäkirjassa sovelletaan Interbus-sopimuksen V jakson (Sosiaaliset määräykset) ja VI jakson (Tulli- ja veromääräykset) määräyksiä.

               VI JAKSO

               SÄÄNNÖLLISTÄ KANSAINVÄLISTÄ LIIKENNETTÄ JA SÄÄNNÖLLISTÄ KANSAINVÄLISTÄ ERITYISLIIKENNETTÄ KOSKEVA KULJETUSLUPA

               8 artikla

               Kuljetusluvan tyyppi

               1.
                     Säännöllistä kansainvälistä matkustajaliikennettä ja säännöllistä kansainvälistä erityismatkustajaliikennettä koskevat kuljetusluvat myöntää sen sopimuspuolen toimivaltainen viranomainen, jonka alueelle liikenteenharjoittaja on sijoittautunut, jäljempänä ’lupaviranomainen’.

               2.
                     Euroopan unioniin sijoittautuneen liikenteenharjoittajan tapauksessa lupaviranomainen on lähtö- tai määräpaikkana olevan jäsenvaltion toimivaltainen viranomainen.

               3.
                     Jos liikenteenharjoittajien ryhmä aikoo harjoittaa säännöllistä kansainvälistä liikennettä tai säännöllistä kansainvälistä erityisliikennettä ja kyseessä on vähintään kahdesta sopimuspuolesta, joiden alueella matkustajia otetaan kyytiin ja jätetään kyydistä, peräisin olevien yritysten (liikenteenharjoittajien) välinen kumppanuus, lupaviranomainen on toimivaltainen viranomainen, jolle lupahakemus osoitetaan 9 artiklan 1 kohdan toisen alakohdan mukaisesti.

               4.
                     Kuljetusluvat myönnetään liikenteenharjoittajan nimellä, ja niitä ei saa siirtää toiselle. Kuljetusluvan saanut liikenteenharjoittaja voi lupaviranomaisen suostumuksella kuitenkin harjoittaa liikennettä alihankkijan välityksellä, jos sellainen mahdollisuus on kyseessä olevan sopimuspuolen lainsäädännön mukainen. Tässä tapauksessa luvassa on mainittava alihankkijan nimi ja tehtävät. Alihankkijan on täytettävä 1, 4 ja 5 artiklassa vahvistetut ehdot, 7 artiklassa vahvistetut sosiaaliset määräykset ja liitteissä 1 ja 2 vahvistetut vaatimukset.

               Jos yritykset toimivat ryhmänä aikomuksenaan harjoittaa säännöllistä kansainvälistä liikennettä tai säännöllistä kansainvälistä erityisliikennettä, lupa on annettava kaikkien ryhmän yritysten nimellä ja siinä on mainittava kaikkien liikenteenharjoittajien nimet. Lupa on annettava yritykselle, jolle muut liikenteenharjoittajat ovat antaneet kyseisen tehtävän ja joka on pyytänyt sitä, ja muille yrityksille on annettava oikeaksi todistetut jäljennökset.

               Jos kyseessä on kumppanuus, luvan alkuperäiskappaleet on annettava kullekin kumppanuusyritykselle, ja niissä on mainittava kunkin yrityksen nimi.

               Jos kansainvälistä säännöllistä liikennettä tai kansainvälistä säännöllistä erityisliikennettä harjoittaa toisessa alakohdassa tarkoitettu ryhmä tai kolmannessa alakohdassa tarkoitettu kumppanuus, liikenteen harjoittamiseen liittyvien suoritusten tosiasiallista jakamista osallistuvien liikenteenharjoittajien välillä koskevan päätöksen tekeminen on jätettävä liikenteenharjoittajien omaan harkintaan.

               5.
                     Kuljetuslupa on voimassa enintään viisi vuotta. Voimassaoloaika voi olla lyhyempi joko hakijan pyynnöstä tai sellaisten sopimuspuolten toimivaltaisten viranomaisten keskinäisellä suostumuksella, joiden alueella matkustajia otetaan kyytiin tai jätetään kyydistä.

               6.
                     Kuljetusluvassa on eriteltävä seuraavat seikat:

               (a)liikennelaji;

               (b)matkareitti ja erityisesti lähtö- ja saapumispaikka;

               (c)luvan voimassaoloaika;

               (d)pysähdykset ja aikataulut.

               7.
                     Lupien on oltava liitteessä 4 vahvistetun mallin mukaiset.

               8.
                     Jollei 1 artiklan 2 kohdasta muuta johdu, lupa oikeuttaa sen haltijan tai haltijat harjoittamaan säännöllistä kansainvälistä liikennettä ja/tai säännöllistä kansainvälistä erityisliikennettä kaikkien niiden sopimuspuolten alueella, joiden kautta matkareitti kulkee.

               9.
                     Säännöllistä liikennettä tai säännöllistä erityisliikennettä harjoittava liikenteenharjoittaja voi käyttää lisäajoneuvoja väliaikaisten ja poikkeuksellisten tilanteiden hoitamiseen. Tällaisia lisäajoneuvoja voidaan käyttää ainoastaan, jos noudatetaan samoja, 6 kohdassa tarkoitettua lupaa koskevia ehtoja.

               Tässä tapauksessa liikenteenharjoittajan on 15 artiklassa tarkoitettujen asiakirjojen lisäksi varmistettava, että säännöllisen kansainvälisen liikenteen tai säännöllisen kansainvälisen erityisliikenteen liikenteenharjoittajan ja lisäajoneuvot käyttöön antavan yrityksen välisen sopimuksen jäljennös tai vastaava asiakirja on mukana ajoneuvossa ja se esitetään minkä tahansa valtuutetun tarkastusviranomaisen pyynnöstä.

               9 artikla

               Säännöllistä kansainvälistä liikennettä ja säännöllistä kansainvälistä erityisliikennettä koskevien kuljetuslupahakemusten jättäminen

               1.
                     Liikenteenharjoittajan on toimitettava säännöllistä kansainvälistä liikennettä tai säännöllistä kansainvälistä erityisliikennettä koskeva kuljetuslupahakemus toimivaltaiselle lupaviranomaiselleen.

               Kustakin liikennelajista voidaan toimittaa vain yksi hakemus. Edellä 8 artiklan 3 kohdassa tarkoitetuissa tapauksissa hakemuksen toimittaa liikenteenharjoittaja, jolle muut liikenteenharjoittajat ovat antaneet kyseisen tehtävän.

               Hakemus on osoitettava sen sopimuspuolen lupaviranomaiselle, johon hakemuksen jättävä liikenteenharjoittaja on sijoittautunut.

               2.
                     Lupahakemukset on toimitettava liitteessä 3 vahvistetun mallin mukaisesti.

               3.
                     Luvan hakijan on toimitettava kaikki tarpeellisiksi katsomansa tai lupaviranomaisen pyytämät tiedot, erityisesti liitteessä 3 luetellut asiakirjat.

               10 artikla

               Lupamenettely

               1.
                     Lupa annetaan kaikkien niiden sopimuspuolten toimivaltaisten viranomaisten yhteisellä suostumuksella, joiden alueella matkustajia otetaan kyytiin tai jätetään kyydistä. Lupaviranomaisen on toimitettava yhdessä oman arvionsa kanssa hakemuksen jäljennös ja jäljennökset kaikista muista tarpeellisista asiakirjoista mainituille viranomaisille sekä niiden sopimuspuolten toimivaltaisille viranomaisille, joiden alueiden läpi kuljetaan ottamatta matkustajia kyytiin tai jättämättä matkustajia kyydistä.

               Euroopan unionin osalta ensimmäisessä alakohdassa tarkoitetut toimivaltaiset viranomaiset ovat niiden jäsenvaltioiden viranomaisia, joiden alueella matkustajia otetaan kyytiin tai jätetään kyydistä tai joiden alueen läpi kuljetaan ottamatta matkustajia kyytiin tai jättämättä matkustajia kyydistä.

               2.
                     Niiden sopimuspuolten toimivaltaisten viranomaisten, joilta on pyydetty suostumusta, on ilmoitettava hakemusta koskeva päätöksensä lupaviranomaisille neljän kuukauden kuluessa. Tämä määräaika lasketaan vastaanottotodistuksesta ilmenevästä suostumuspyynnön vastaanottopäivästä. Jos niiden sopimuspuolten toimivaltaisten viranomaisten antama päätös, joilta on pyydetty suostumusta, on kielteinen, siinä on oltava asianmukaiset perustelut. Jos lupaviranomainen ei saa vastausta neljän kuukauden kuluessa, katsotaan toimivaltaisten viranomaisten, joilta on pyydetty lausuntoa, antaneen suostumuksensa, ja lupaviranomainen voi myöntää luvan.

               Niiden sopimuspuolten viranomaiset, joiden alueen läpi kuljetaan ottamatta matkustajia kyytiin tai jättämättä matkustajia kyydistä, voivat ilmoittaa huomionsa lupaviranomaiselle ensimmäisessä alakohdassa määrättyjen määräaikojen kuluessa.

               3.
                     Lupaviranomaisen on tehtävä päätös hakemuksesta viimeistään kuuden kuukauden kuluttua siitä, kun liikennöitsijä on jättänyt hakemuksen
                  5
               .

               4.
                     Lupa myönnetään, paitsi jos:

               (a)hakija on kykenemätön harjoittamaan hakemuksen mukaista liikennettä niillä välineillä, jotka sillä on käytössään;

               (b)hakija on jättänyt noudattamatta kansallisia tai kansainvälisiä tieliikennesäännöksiä ja erityisesti kansainvälisen tieliikenteen lupaehtoja ja -vaatimuksia tai on rikkonut vakavasti jonkin sopimuspuolen tieliikennelainsäädäntöä, erityisesti ajoneuvoja koskevien vaatimusten ja kuljettajien ajo- ja lepoaikojen osalta;

               (c)lupaehtoja ei ole noudatettu, kun kyse on luvan uusimista koskevasta hakemuksesta;

               (d)sopimuspuoli katsoo yksityiskohtaisen selvityksen perusteella, että kyseinen liikenne aiheuttaisi vakavaa haittaa sellaisen vertailukelpoisen liikenteen kannattavuudelle kyseisillä suorilla osuuksilla, joka kuuluu yhden tai useamman, sopimuspuolen voimassa olevan oikeuden mukaisen julkisen palvelun tarjoamista koskevan sopimuksen soveltamisalaan. Sopimuspuolen on tällöin asetettava syrjimättömyysperiaatetta noudattaen arviointiperusteet sen määrittämiseksi, aiheuttaisiko se liikenne, jota varten lupaa haetaan, vakavaa haittaa edellä mainitun vertailukelpoisen liikenteen kannattavuudelle, ja ilmoitettava ne muille 10 artiklan 1 kohdassa tarkoitetuille sopimuspuolille;

               (e)sopimuspuoli katsoo yksityiskohtaisen selvityksen perusteella, että palvelun pääasiallisena tarkoituksena ei ole kuljettaa matkustajia eri sopimuspuolissa sijaitsevien pysähdyspaikkojen välillä.

               Jos olemassa oleva kansainvälinen linja-autoilla harjoitettava liikenne aiheuttaa vakavaa haittaa sellaisen vertailukelpoisen liikenteen kannattavuudelle kyseisillä suorilla osuuksilla, joka kuuluu sopimuspuolen lainsäädännön mukaisen yhden tai useamman julkisen palvelun tarjoamista koskevan sopimuksen soveltamisalaan, sopimuspuoli voi poikkeuksellisista syistä, joita ei voitu ennakoida luvan myöntämisajankohtana, ja muiden 10 artiklan 1 kohdassa tarkoitettujen sopimuspuolten suostumuksella peruuttaa määräajaksi tai kokonaan luvan harjoittaa kyseistä kansainvälistä linja-autoliikennettä annettuaan kuusi kuukautta tätä ennen kyseiselle liikenteenharjoittajalle asiaa koskevan ennakkoilmoituksen.

               Liikenteenharjoittajan tarjoamat muiden maantieliikenteen harjoittajien hintoja alemmat hinnat tai se, että joku muu maantieliikenteen harjoittaja jo harjoittaa liikennettä kyseisellä yhteydellä, ei saa olla yksin peruste hakemuksen hylkäämiselle.

               5.
                     Lupaviranomainen sekä kaikkien niiden sopimuspuolten toimivaltaiset viranomaiset, jotka ovat mukana 1 kohdassa määrätyssä sopimukseen pääsyä koskevassa menettelyssä, voivat hylätä hakemukset ainoastaan syistä, joista määrätään tässä pöytäkirjassa.

               6.
                     Kun 1–5 kohdassa määrätty menettely on saatettu päätökseen, lupaviranomaisen on myönnettävä lupa tai virallisesti hylättävä hakemus.

               Päätös hakemuksen hylkäämisestä on perusteltava. Sopimuspuolet varmistavat, että liikenteenharjoittajille annetaan tilaisuus esittää huomautuksia siinä tapauksessa, että niiden hakemus hylätään.

               Lupaviranomaisen on ilmoitettava kaikille 1 kohdassa tarkoitetuille toimivaltaisille viranomaisille päätöksestään ja lähetettävä niille jäljennös luvasta.

               11 artikla

               Luvan uusiminen ja muuttaminen

               1.
                     Edellä olevaa 10 artiklaa sovelletaan soveltuvin osin luvan uusimista tai luvanvaraisen liikenteen harjoittamisen ehtojen muutoksia koskeviin hakemuksiin.

               2.
                     Jos liikenteen harjoittamisen edellytykset muuttuvat vain vähän, erityisesti jos ajojaksoja, kuljetusmaksuja ja aikatauluja tarkistetaan, lupaviranomaisen on toimitettava ainoastaan muutosta koskevat tiedot muille sopimuspuolille, joita asia koskee. Jos aikataulujen tai ajojaksojen muutokset vaikuttavat sopimuspuolten välisillä rajoilla tai kolmansien maiden rajoilla tehtävien tarkastusten ajoitukseen, kyseisiä muutoksia ei katsota vähäisiksi.

               3.
                     Kyseiset sopimuspuolet voivat sopia, että lupaviranomainen päättää yksin liikenteen harjoittamisen ehtojen muutoksista.

               12 artikla

               Luvan raukeaminen

               1.
                     Säännölliseen kansainväliseen liikenteeseen tai säännölliseen kansainväliseen erityisliikenteeseen oikeuttava lupa raukeaa sen voimassaoloajan päätyttyä tai kolmen kuukauden kuluttua siitä, kun lupaviranomainen on saanut luvanhaltijalta ilmoituksen aikomuksesta lopettaa liikenne. Tällainen ilmoitus on perusteltava asianmukaisesti.

               2.
                     Jos tarvetta liikenteeseen ei enää ole, 1 kohdassa määrätty aika on yksi kuukausi.

               3.
                     Lupaviranomaisen on ilmoitettava luvan raukeamisesta muiden sellaisten sopimuspuolten toimivaltaisille viranomaisille, joita asia koskee.

               4.
                     Luvanhaltijan on ilmoitettava kyseistä liikennettä käyttäville liikenteen lopettamisesta kuukautta aikaisemmin käyttämällä sopivaa julkista tiedotuskanavaa.

               13 artikla

               Liikenteenharjoittajien velvollisuudet

               1.
                     Muutoin kuin ylivoimaisen esteen sattuessa säännöllistä kansainvälistä liikennettä tai säännöllistä kansainvälistä erityisliikennettä harjoittavan liikenteenharjoittajan on aloitettava liikenteen harjoittaminen viipymättä ja luvan raukeamiseen asti toteutettava kaikki toimenpiteet sen varmistamiseksi, että liikenne täyttää jatkuvuutta, säännöllisyyttä ja kuljetuskapasiteettia koskevat vaatimukset ja on 8 artiklan 6 kohdassa vahvistettujen edellytysten mukaista.

               2.
                     Liikenteenharjoittajan on esitettävä matkareitti, linja-auton pysähdykset, aikataulut, kuljetusmaksut ja -ehdot tavalla, jolla varmistetaan tällaisen tiedon olevan helposti kaikkien käyttäjien saatavilla.

               3.
                     Asianomaiset sopimuspuolet voivat yhteisellä sopimuksella ja luvanhaltijan suostumuksella muuttaa säännöllisen kansainvälisen liikenteen tai säännöllisen kansainvälisen erityisliikenteen harjoittamisedellytyksiä.

               VII JAKSO

               MÄÄRÄYKSET TÄMÄN PÖYTÄKIRJAN NOUDATTAMISEN VARMISTAMISEKSI

               14 artikla

               Sopimuspuolten toimivaltaisten viranomaisten on varmistettava, että liikenteenharjoittajat noudattavat tämän pöytäkirjan määräyksiä.

               15 artikla

               1.
                     Rajoittamatta 8 artiklan 9 kohdan soveltamista säännöllisen kansainvälisen liikenteen tai säännöllisen kansainvälisen erityisliikenteen harjoittamista koskeva lupa tai sen oikeaksi todistettu jäljennös sekä maanteiden kansainvälisen henkilöliikenteen harjoittamista kansallisen tai Euroopan unionin lainsäädännön mukaisesti koskeva liikenteenharjoittajan lupa tai sen oikeaksi todistettu jäljennös on pidettävä linja-autossa ja esitettävä minkä tahansa valtuutetun tarkastusviranomaisen pyynnöstä.

               2.
                     Rajoittamatta 1 kohdan ja 8 artiklan 9 kohdan soveltamista säännöllisen erityisliikenteen ollessa kyseessä kuljetuksen järjestäjän ja liikenteenharjoittajan välinen sopimus tai sen jäljennös sekä asiakirja, joka on todisteena siitä, että matkustajat muodostavat muut matkustajat poissulkevan erityisen kategorian säännöllisen erityisliikenteen harjoittamista varten, ovat myös valvonta-asiakirjoja, jotka on pidettävä ajoneuvossa ja esitettävä minkä tahansa valtuutetun tarkastusviranomaisen pyynnöstä.

               VIII JAKSO

               YLEISET MÄÄRÄYKSET JA LOPPUMÄÄRÄYKSET

               16 artikla

               Pöytäkirjan voimassaoloaika ja pöytäkirjan toimivuuden arviointi

               1.
                     Tämä pöytäkirja on voimassa viisi vuotta sen voimaantulopäivästä alkaen.

               2.
                     Tämän pöytäkirjan voimassaoloaikaa jatketaan automaattisesti aina viideksi vuodeksi kerrallaan niiden sopimuspuolten osalta, jotka eivät ilmaise haluavansa olla jatkamatta pöytäkirjaa. Jos sopimuspuoli haluaa irtisanoa pöytäkirjan, se ilmoittaa aikeestaan tallettajalle Interbus-sopimuksen 31 artiklan mukaisesti.

               3.
                     Ennen kunkin viisivuotiskauden päättymistä tämän pöytäkirjan 18 artiklassa tarkoitettu sekakomitea arvioi pöytäkirjan toimivuuden, mieluiten Interbus-sopimuksen toimivuuden arvioinnin yhteydessä.

               17 artikla

               Kahdenväliset sopimukset, pöytäkirjan ratifiointi tai hyväksyminen ja tallettaja, pöytäkirjan voimaantulo, pöytäkirjan irtisanominen ja pöytäkirjan kielet

               1.
                     Interbus-sopimuksen 25, 27, 28, 31 ja 34 artiklan määräyksiä sovelletaan soveltuvin osin tähän pöytäkirjaan seuraavin muutoksin:

               (a)korvataan Interbus-sopimuksen 28 artiklan 1 kohdassa mainitut luvut ”neljä” ja ”neljännen” luvuilla ”kolme” ja ”kolmannen”;

               (b)tämä pöytäkirja tulee voimaan niiden sopimuspuolten osalta, jotka ovat allekirjoittaneet ja hyväksyneet sen tai ratifioineet sen, sitä kuukautta seuraavan kuukauden ensimmäisenä päivänä, jonka aikana kolme sopimuspuolta, unioni mukaan luettuna, ovat tallettaneet hyväksymis- tai ratifioimiskirjansa Euroopan unionin neuvoston pääsihteeristöön.

               2.
                     Tämän pöytäkirjan määräykset korvaavat sopimuspuolten välisten sekä sopimuspuolten ja Euroopan unionin jäsenvaltioiden välisten sopimusten asiaa koskevat määräykset.

               Rajoittamatta Interbus-sopimuksen 25 artiklan soveltamista sopimuspuolten välisten sekä sopimuspuolten ja Euroopan unionin jäsenvaltioiden välisten sopimusten asiaa koskevat määräykset voidaan pitää voimassa asianomaisen sopimuspuolen osalta 8 artiklan 5 kohdassa tarkoitetun viiden vuoden ajanjakson ajan tämän pöytäkirjan voimaantulosta alkaen.

               18 artikla

               Sekakomitea

               1.
                     Perustetaan sekakomitea helpottamaan tämän pöytäkirjan hallinnointia. Komitea koostuu sopimuspuolten edustajista.

               2.
                     Interbus-sopimuksen 23 ja 24 artiklan määräyksiä sovelletaan soveltuvin osin.

               19 artikla

               Unionin ulkopuolisen sopimuspuolen liittyminen Euroopan unioniin

               1.
                     Edellä 18 artiklassa tarkoitetulle sekakomitealle on ilmoitettava, jos sopimuspuoli tai kolmas valtio pyytää Euroopan unioniin liittymistä.

               2.
                     Euroopan unioni ilmoittaa sopimuspuolille, jos jokin sopimuspuolista liittyy unioniin.

               3.
                     Tämän pöytäkirjan sopimuspuolta, joka on liittynyt Euroopan unioniin, on liittymispäivästä alkaen pidettävä Euroopan unionin jäsenvaltiona eikä erillisenä sopimuspuolena tässä pöytäkirjassa.

               4.
                     Sopimuspuolet tarkastelevat sekakomiteassa kyseisten unioniin liittymisten vaikutuksia tähän pöytäkirjaan. Sekakomitea päättää tältä osin mahdollisesti tarvittavista mukautuksista tai siirtymätoimenpiteistä.

               20 artikla

               Allekirjoitus

               1.
                     Tämä pöytäkirja on avoinna allekirjoittamista varten Brysselissä Euroopan unionin neuvoston pääsihteeristössä, joka toimii pöytäkirjan tallettajana, kahden vuoden ajan siitä päivästä, jona Euroopan unionin neuvosto hyväksyy päätöksen tämän pöytäkirjan allekirjoittamisesta Euroopan unionin puolesta. Tallettaja ilmoittaa aikanaan kyseisen päivämäärän kaikille sopimuspuolille.

               2.
                     Ainoastaan Interbus-sopimuksen sopimuspuolet voivat allekirjoittaa tämän pöytäkirjan, liittyä siihen tai ratifioida sen. Allekirjoittamis-, liittymis- tai ratifiointiasiakirjat talletetaan tallettajan huostaan, ja tallettaja ilmoittaa asiasta muille sopimuspuolille.

               21 artikla

               Liittyminen

               Mikä tahansa Interbus-sopimuksen sopimuspuolista voi liittyä myös tähän pöytäkirjaan sen tultua voimaan.

               Interbus-sopimuksen 30 artiklan 3 ja 4 kohdan määräyksiä sovelletaan soveltuvin osin.

               22 artikla

               Liitteet

               Tämän pöytäkirjan liitteet ovat sen erottamaton osa.

               23 artikla

               Edellisen pöytäkirjan korvaaminen

               Tämä pöytäkirja korvaa linja-autoilla harjoitettavasta satunnaisesta kansainvälisestä matkustajaliikenteestä tehtyyn sopimukseen (Interbus-sopimus) liitettävän linja-autoilla harjoitettavaa säännöllistä kansainvälistä matkustajaliikennettä ja säännöllistä kansainvälistä erityismatkustajaliikennettä koskevan pöytäkirjan, joka oli avoinna allekirjoittamista varten 16 päivän heinäkuuta 2018 ja 16 päivän huhtikuuta 2019 välisenä aikana. Kyseisellä edellisellä pöytäkirjalla ei ole enää oikeudellista arvoa.

               Tehty Brysselissä

               TÄMÄN VAKUUDEKSI alla mainitut täysivaltaiset edustajat ovat allekirjoittaneet tämän pöytäkirjan.

               Euroopan unionin puolesta

               Albanian tasavallan puolesta

               Bosnia ja Hertsegovinan puolesta

               Moldovan tasavallan puolesta

               Montenegron puolesta

               Pohjois-Makedonian tasavallan puolesta

               Turkin tasavallan puolesta

               Ukrainan puolesta

               LIITE 1

               Maanteiden matkustajaliikenteen harjoittajiin sovellettavat ehdot

               Interbus-sopimuksen liitettä 1 sovelletaan tähän pöytäkirjaan seuraavat seikat huomioiden:

               Tähän pöytäkirjaan sovelletaan seuraavaa asetusta lukuun ottamatta sen 16 artiklan 5–7 kohtaa, 18–21 artiklaa, 23 artiklaa ja 25–28 artiklaa: Euroopan parlamentin ja neuvoston asetus (EY) N:o 1071/2009, annettu 21 päivänä lokakuuta 2009, maantieliikenteen harjoittajan ammatin harjoittamisen edellytyksiä koskevista yhteisistä säännöistä ja neuvoston direktiivin 96/26/EY kumoamisesta (EUVL L 300, 14.11.2009, s. 51), sellaisena kuin se on viimeksi muutettuna 13 päivänä toukokuuta 2013 annetulla neuvoston asetuksella (EU) N:o 517/2013 (EUVL L 158, 10.6.2013, s. 1). Euroopan unionin jäsenvaltioiden oikeuksia ja velvollisuuksia sovelletaan soveltuvin osin sopimuspuoliin.

               Tähän pöytäkirjaan sovelletaan seuraavaa asetusta lukuun ottamatta sen 3 artiklan a ja b alakohtaa, 12 artiklan kahta viimeistä virkettä, 18 artiklaa, 28 artiklan 2 kohtaa, 29 artiklaa ja 30 artiklaa, 31 artiklan viimeistä virkettä ja 32 artiklaa: Euroopan parlamentin ja neuvoston asetus (EU) N:o 181/2011, annettu 16 päivänä helmikuuta 2011, matkustajien oikeuksista linja-autoliikenteessä sekä asetuksen (EY) N:o 2006/2004 muuttamisesta (EUVL L 55, 28.2.2011, s. 1). Euroopan unionin jäsenvaltioiden oikeuksia ja velvollisuuksia sovelletaan soveltuvin osin sopimuspuoliin.

               ________________

               LIITE 2

               Linja-autoihin sovellettavat tekniset standardit

               Interbus-sopimuksen liitettä 2 sovelletaan tähän pöytäkirjaan.

               ________________

               LIITE 3

               Säännöllistä kansainvälistä liikennettä ja säännöllistä kansainvälistä erityisliikennettä koskevan kuljetuslupahakemuksen malli

               (Valkoinen paperi – koko: DIN A4)

                        (Laadittava sen sopimuspuolen yhdellä tai useammalla virallisella kielellä, jossa hakemus tehdään)

               SÄÄNNÖLLISEN KANSAINVÄLISEN LIIKENTEEN TAI SÄÄNNÖLLISEN KANSAINVÄLISEN ERITYISLIIKENTEEN HARJOITTAMISTA KOSKEVAN KULJETUSLUVAN HAKU-/UUSIMISLOMAKE(
                  6
               )

               säännöllisen liikenteen aloittamiseksi
                     □

               säännöllisen erityisliikenteen aloittamiseksi
                     □

               kuljetusluvan uusimiseksi
                     □

               kuljetusluvan ehtojen muuttamiseksi
                     □

               sellaista liikennettä varten, jota harjoitetaan linja-autoilla sopimuspuolten välillä linja-autoilla harjoitettavaa satunnaista kansainvälistä matkustajaliikennettä koskevaan sopimukseen (Interbus-sopimus) liitettävän linja-autoilla harjoitettavaa kansainvälistä säännöllistä matkustajaliikennettä ja säännöllistä kansainvälistä erityismatkustajaliikennettä koskevan pöytäkirjan mukaisesti.

               ………………………………………………………………………………………………………........

               (Lupaviranomainen)

               1.Hakijana olevan liikenteenharjoittajan nimi ja etunimi tai toiminimi; kun hakijana on liikenteenharjoittajien ryhmä tai kumppanuus, ilmoitetaan sen liikenteenharjoittajan nimi, jonka tehtäväksi muut liikenteenharjoittajat ovat antaneet hakemuksen jättämisen:

               ………………………………………………………………………………………………………........

               ………………………………………………………………………………………………………........

               2.Liikennettä harjoittaa(1)

               liikenteenharjoittaja □ liikenteenharjoittajien ryhmä □ kumppanuus □ alihankkija □

               3.Liikenteenharjoittajan nimi ja osoite tai, liikenteenharjoittajien ryhmän tai kumppanuuden ollessa kyseessä, kaikkien ryhmään tai kumppanuuteen osallistuvien liikenteenharjoittajien nimet; lisäksi on ilmoitettava mahdollisten alihankkijoiden nimet(
                  7
               )

               3.1.…………………………………………………..………. puh. ………………….…….…

               3.2.…………………………………………………..………. puh. ………………….…….…

               3.3.…………………………………………………..………. puh. ………………….…….…

               3.4.…………………………………………………..………. puh. ………………….…….…

               (Lupahakemuksen tai luvan uusimishakemuksen toinen sivu)

               4.Jos kyse on säännöllisestä erityisliikenteestä:

               4.1.Matkustajaryhmä:(
                  8
               ) työntekijät □ koululaiset/opiskelijat □ muu □

               5.Haettavan luvan voimassaoloaika tai liikenteen päättymispäivä:

               ………………………………………………………………………………………………….........

               6.Pääasiallinen matkareitti (alleviivataan pysähdyspaikat, joissa matkustajia otetaan kyytiin ja jätetään kyydistä, täydellisine osoitteineen):(
                  9
               )

               ……………………………………………………………………………………………...……….........

               …..………………………………………………………………………………………………...............

               …………………………………………………………………………………………………….............

               7.Liikennöimisjakso: …………………………………………………………………….…….

               …………………………………………………………………………………………………..………....

               …………………………………………………………………………………………………..………....

               8.Liikennöintitiheys (päivittäin, viikoittain jne.): ………………………………………………………...…….

               9.Kuljetusmaksut ……………………………………… Liite ohessa.

               10.Liitetään ajosuunnitelma, josta voidaan tarkastaa kansainvälisten ajo- ja lepoaikoja koskevien sääntöjen noudattaminen.

               11.Lupien tai niiden oikeaksi todistettujen jäljennösten lukumäärä: (
                  10
               )

               …………………………………………………………………………………………………….........

               12.Mahdolliset lisätiedot:

               ………………………………………………………………………………………………........…….

               (Paikka ja päiväys)
                     (Hakijan allekirjoitus)

               ………………………………………………………………………………………………………….

               Hakijaa pyydetään kiinnittämään huomiota siihen, että koska lupa tai sen oikeaksi todistettu jäljennös on pidettävä ajoneuvossa, niiden lupaviranomaisen myöntämien lupien tai oikeaksi todistettujen jäljennösten lukumäärän, jotka hakijalla on oltava, olisi vastattava niiden ajoneuvojen lukumäärää, joita tarvitaan kyseessä olevan liikenteen harjoittamiseen samanaikaisesti.

               Tärkeä huomautus

               Hakemuksen liitteenä on oltava erityisesti seuraavat:

               a) aikataulu, joka sisältää ajankohdat tarkastuksia varten asiaankuuluvilla rajanylityspaikoilla;

               b) oikeaksi todistettu jäljennös liikenteenharjoittajan (tai -harjoittajien) luvasta (luvista) maanteiden kansainvälisen matkustajaliikenteen harjoittamiseen kansallisen tai unionin lainsäädännön mukaisesti;

               c) asianmukaisessa mittakaavassa oleva kartta, johon on merkitty reitti ja pysähdyspaikat, joissa matkustajia on määrä ottaa kyytiin tai jättää kyydistä;

               d) ajosuunnitelma, josta voidaan tarkastaa kansainvälisten ajo- ja lepoaikoja koskevien sääntöjen noudattaminen;

               e) mahdolliset muut olennaiset tiedot linja-autoterminaaleista.

               LIITE 4

               Säännöllistä kansainvälistä liikennettä ja säännöllistä kansainvälistä erityisliikennettä koskevan kuljetusluvan malli

               (Luvan ensimmäinen sivu)

               (Oranssi paperi – koko: DIN A4)

                        (Laadittava sen sopimuspuolen yhdellä tai useammalla virallisella kielellä, jossa hakemus tehdään)

               Kuljetuslupa

               Kuljetuslupa on linja-autoilla harjoitettavaa satunnaista kansainvälistä matkustajaliikennettä koskevaan sopimukseen (Interbus-sopimus) liitettävän linja-autoilla harjoitettavaa kansainvälistä säännöllistä matkustajaliikennettä ja säännöllistä kansainvälistä erityismatkustajaliikennettä koskevan pöytäkirjan mukainen.

               MYÖNTÄVÄ VALTIO: ……………………………………………………………………………….…..

               Lupaviranomainen: ……………………………………………………………………………….

               Sopimuspuolen tunnus: …………….(
                  11
               )

               KULJETUSLUPA NRO.: ……………………………...

               säännöllisen liikenteen harjoittamiseen □(
                  12
               )

               säännöllisen erityisliikenteen harjoittamiseen □ (2)

               linja-autoilla harjoitettavaa kansainvälistä säännöllistä matkustajaliikennettä ja säännöllistä kansainvälistä erityismatkustajaliikennettä koskevan (Interbus-sopimukseen liitettävän) pöytäkirjan sopimuspuolten välillä linja-autoilla

               Luvanhaltija: …………………………………………………………………………………………………...

               ………………………………………………………………………………………………………..

               Liikenteenharjoittajan tai, yritysten ryhmän tai kumppanuuden ollessa kyseessä, vastaavan liikenteenharjoittajan etunimi ja sukunimi tai toiminimi:

               Osoite: …………………………………………………………………………………………………...

               ……………………………………………………………………………………………………………...

               Puhelinnumero ja faksinumero tai sähköpostiosoite: .…………………………………………………………………………….

               ………………………………………………………………………………………………………..

               (Luvan toinen sivu)

               Liikenteenharjoittajan nimi, osoite, puhelinnumero ja faksinumero tai sähköpostiosoite tai, liikenteenharjoittajien ryhmän tai kumppanuuden ollessa kyseessä, kaikkien ryhmittymään tai kumppanuuteen osallistuvien liikenteenharjoittajien nimet; lisäksi on ilmoitettava mahdollisten alihankkijoiden nimet:

               (1) ……………………………………………………………………………………………………………

               (2) ……………………………………………………………………………………………………………

               (3) ……………………………………………………………………………………………………………

               (4) ……………………………………………………………………………………………………………

               (5) ……………………………………………………………………………………………………………

               Oheistetaan luettelo tarvittaessa

               Kuljetusluvan voimassaoloaika: alkamispvm: ………………………………. päättymispvm: ……………………………..……...

               Myöntämispaikka ja -aika: ………………………………………………………………………………………..

               Luvan antaneen viranomaisen tai viraston allekirjoitus ja leima: ……………………………………………………..

               1. Matkareitti: ……………………………………………………………………………………………………….

               ……………………………………………………………………………………..:…………………….….

               (b)Lähtöpaikka …………………………………...…………………………………

               ………………………………………………………………..............…………………………………....

               (c)Määräpaikka: …………….……………………………………………………..

               ………………………………………………………..……………………………………………………....

               Pääasiallinen reitti, jolta on alleviivattu paikat, joissa matkustajia otetaan kyytiin tai jätetään kyydistä: ………………..……..…………

               ………………………………………………………………………………………………………………..

               2. Aikataulu: ………………………………………………………………………………………………..….

               (tämän luvan liitteenä)

               3. Säännöllinen erityisliikenne:

               a) matkustajaryhmä: ………………….………………….…….

               ……………………………...........................................................................

               4. Muut ehdot tai erityishuomautukset: …...…………...................................................

               .............................................................................................................

               .............................................................................................................

               Liikenneluvan antaneen viranomaisen leima

               Tärkeä huomautus:

               (2)Tämä lupa on voimassa koko matkan ajan.

               (3)Lupa tai lupaviranomaisen oikeaksi todistama jäljennös siitä on pidettävä ajoneuvossa koko matkan ajan ja esitettävä tarkastusviranomaisten pyynnöstä.

               (4)Lähtö- tai määräpaikan on oltava sen sopimuspuolen alueella, johon liikenteenharjoittaja on sijoittautunut ja johon linja-autot on rekisteröity.

               (Luvan kolmas sivu)

               YLEISIÄ NÄKÖKOHTIA

               (1)
                     Liikenteenharjoittajan on aloitettava liikenne kyseisen luvan myöntäneen lupaviranomaisen päätöksessä ilmoitetun ajan kuluessa.

               (2)
                     Muutoin kuin ylivoimaisen esteen sattuessa säännöllistä kansainvälistä liikennettä tai säännöllistä kansainvälistä erityisliikennettä harjoittavan liikenteenharjoittajan on toteutettava kaikki toimenpiteet sen varmistamiseksi, että liikenne on kuljetusluvassa vahvistettujen ehtojen mukainen.

               (3)
                     Liikenteenharjoittajan on annettava matkareittiä, pysähdyspaikkoja, aikataulua, kuljetusmaksuja ja -ehtoja koskevat tiedot julkisesti saataville.

               (4)
                     Asianomaisten sopimuspuolten toimivaltaiset viranomaiset voivat yhteisellä sopimuksella ja luvanhaltijan suostumuksella muuttaa säännöllisen kansainvälisen liikenteen ja säännöllisen kansainvälisen erityisliikenteen harjoittamisedellytyksiä.

               (5)
                     Vaikuttamatta ajoneuvoa ja kuljettajaa koskeviin asiakirjavaatimuksiin (kuten ajoneuvon rekisteröintitodistus ja ajokortti) seuraavat asiakirjat ovat tämän pöytäkirjan nojalla valvonta-asiakirjoja, jotka on pidettävä ajoneuvossa ja esitettävä minkä tahansa valtuutetun tarkastusviranomaisen pyynnöstä:

               –
                     säännöllisen kansainvälisen liikenteen tai säännöllisen kansainvälisen erityisliikenteen harjoittamista koskeva lupa tai sen oikeaksi todistettu jäljennös,

               –
                     maanteiden kansainvälisen henkilöliikenteen harjoittamista kansallisen tai Euroopan unionin lainsäädännön mukaisesti koskeva liikenteenharjoittajan lupa tai sen oikeaksi todistettu jäljennös,

               –
                     säännöllisen kansainvälisen erityisliikenteen ollessa kyseessä kuljetuksen järjestäjän ja liikenteenharjoittajan välinen sopimus tai sen oikeaksi todistettu jäljennös sekä asiakirja, joka on todisteena siitä, että kyseessä olevat matkustajat muodostavat muut matkustajat poissulkevan erityisen ryhmän säännöllisen erityisliikenteen harjoittamista varten,

               –
                     kun säännöllisen liikenteen tai säännöllisen erityisliikenteen liikenteenharjoittaja käyttää lisäajoneuvoja väliaikaisten ja poikkeuksellisten tilanteiden hoitamiseen, edellä mainittujen asianmukaisten asiakirjojen ohella vaaditaan säännöllisen kansainvälisen liikenteen tai säännöllisen kansainvälisen erityisliikenteen liikenteenharjoittajan ja lisäajoneuvot käyttöön antavan yrityksen välisen sopimuksen jäljennös tai vastaava asiakirja.

               (Luvan neljäs sivu)

               YLEISIÄ NÄKÖKOHTIA (jatkuu)

               (6)
                     Säännöllistä kansainvälistä liikennettä, lukuun ottamatta säännöllistä erityisliikennettä, harjoittavien liikenteenharjoittajien on käytettävä joko henkilökohtaisia matkalippuja tai ryhmämatkalippuja, jotka vahvistavat matkustajan oikeuden kuljetukseen ja joilla todistetaan matkustajan ja liikenteenharjoittajan välinen kuljetussopimus. Liput voivat olla myös sähköisessä muodossa, ja niistä on käytävä ilmi seuraavat tiedot:

               (a)liikenteenharjoittajan nimi,

               (b)lähtö- ja määräpaikka ja soveltuvin osin paluumatka,

               (c)lipun voimassaoloaika ja soveltuvin osin lähtöpäivä ja -aika,

               (d)kuljetuksen hinta.

               Matkustajan on esitettävä matkalippu minkä tahansa valtuutetun tarkastusviranomaisen pyynnöstä.

               (7)
                     Kansainvälistä säännöllistä matkustajaliikennettä ja säännöllistä kansainvälistä erityismatkustajaliikennettä linja-autolla harjoittavien liikenteenharjoittajien on sallittava kaikki ja erityisesti ajo- ja lepoaikoja ja tieliikenteen turvallisuutta ja päästöjä koskevat tarkastukset, jotka tehdään liikenteen asianmukaisen hoitamisen varmistamiseksi.

               ________________

                     (1)

                        EYVL L 321, 26.11.2002, s. 13.

                     (2)

                        EYVL L 321, 26.11.2002, s. 44.

                     (3)

                        EYVL L 321, 26.11.2002, s. 13.

                     (4)

                        EYVL L 321, 26.11.2002, s. 44.

                     (5)

                        Tässä artiklassa ’liikenteenharjoittajista’ käytetään myös nimitystä ’liikennöitsijä’.

                     (6)

                        Rastitaan ja täydennetään tilanteen mukaan.

                     (7)

                        Tarvittaessa liitetään mukaan luettelo.

                     (8)

                        Rastitaan ja täydennetään tilanteen mukaan.

                     (9)

                        Lupaviranomainen voi pyytää kattavan luettelon pysähdyspaikoista, joissa matkustajia otetaan kyytiin ja jätetään kyydistä, täydellisine osoitteineen. Luettelo liitetään erikseen tähän hakemuslomakkeeseen.

                     (10)

                        Täytetään tarvittaessa.

                     (11)

                        Merkitään maatunnus: Alankomaat (NL), Albania (AL), Belgia (B), Bosnia ja Hertsegovina (BIH), Bulgaria (BG), Espanja (E), Irlanti (IRL), Italia (I), Itävalta (A), Kreikka (GR), Kroatia (HR), Kypros (CY), Latvia (LV), Liettua (LT), Luxemburg (L), Malta (MT), Moldovan tasavalta (MD), Montenegro (ME), Pohjois-Makedonia (MK), Portugali (P), Puola (PL), Ranska (F), Romania (RO), Ruotsi (S), Saksa (D), Slovakia (SK), Slovenia (SLO), Suomi (FIN), Tanska (DK), Tšekki (CZ), Turkki (TR), Ukraina (UA), Unkari (H), Viro (EST), Yhdistynyt kuningaskunta (UK).

                     (12)

                        Rastitaan ja täydennetään tilanteen mukaan.